Taalmonument se naam glo in Mthethwa se visierDie Afrikaanse Taalmonument. (Foto: Verskaf) Nathi Mthethwa, minister van sport, kuns en kultuur, het glo sy oog op ŉ meer “inklusiewe naam” vir die Afrikaanse Taalmonument en -museum (ATM) in die Paarl in die Wes-Kaap. Die DA het Woensdag in ŉ verklaring gesê dat ŉ poging om dié monument se naam te verander net nog ŉ aanslag van die ANC op Afrikaans en die plek van Afrikaanssprekendes in die land is. Die party se reaksie volg op ŉ meningstuk deur Heindrich Wyngaard op Netwerk24 dat Mthethwa sy nuwe idee by ’n vergadering met nagenoeg 30 openbare entiteite wat onder hom val, onthul het. Die minister het by dié vergadering glo onomwonde gesê dat die ATM sy naam moet verander en dat dit “ononderhandelbaar” is. Die naam moet glo verander omdat dit ander taalsprekers uitsluit. Dr. Leon Schreiber, DA-parlementslid, sê volgens inligting tot die party se beskikking is Mthethwa glo reeds besig met ŉ proses om die “Afrikaans” uit die naam te probeer verwyder. “As die ANC enigiets geweet het oor Afrikaans en die Taalmonument, sou hulle verstaan het dat dit juis ’n simboliese viering is van die uiteenlopende invloede uit Afrika en dwarsoor die wêreld wat gelei het tot die vorming van hierdie unieke taal.” Wyngaard, wat onlangs as uitvoerende voorsitter van die Kaapse Forum aangestel is, het Woensdag aan Maroela Media gesê dié liggaam is “stomgeslaan” dat Mthethwa dit enigsins nodig ag om die ATM se naam te verander. “Dit is ŉ monument en museum wat gestig en gebou is om die Afrikaanse taal te vier, en nou moet dit verander word om ander taalsprekers te akkommodeer. “Indien daar wel ŉ naamsverandering oorweeg en ŉ proses gevolg word, moet dit steeds ŉ naam wees wat die ryke geskiedenis en diverse karakter van die Afrikaanse taal weerspieël,” het Wyngaard gesê. Die DA sê voorts dat die ANC se “jongste haatlike aanval op Afrikaans” ŉ aanslag op taaldiversiteit in die algemeen is, maar spesifiek op “Afrikaanssprekendes se plek in Suid-Afrika”. “Die implikasie is dat, onder die ANC, daar géén ruimte mag bestaan vir ons uiteenlopende taal- en kultuurgemeenskappe om hul erfenis te vier nie. Die ANC sal duidelik nie rus totdat diversiteit op alle gebiede van die samelewing vervang is met ANC-beheerde sentralisering nie.” “Die DA het reeds ’n parlementêre vraag aan Mthethwa gestuur om vas te stel waar hy dink hy die wetlike magte kry om eensydig die naam van die Taalmonument te verander.” Die party sê hy sal binnekort verdere stappe in dié verband aankondig.